Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.

La ***Plena Manlibro de Esperanta Gramatiko*** (**PMEG**) estas libro, kiu klarigas la Esperanto-gramatikon en facile komprenebla maniero. Ĝi estas verkita ĉefe de Bertilo Wennergren. La mallongigon PMEG multaj elparolas kiel "pomego". Ĝi celas ordinarajn Esperantistojn, kiuj volas studi la gramatikon, vortfaradon, skribon, kaj elparolon de tiu lingvo. Pri la enhavo de PMEG respondecas nur Wennergren, sed helpis en la verkado multaj aliaj personoj.

Por plifaciligi la komprenon, ĝi ne uzas tradiciajn gramatikajn terminojn. Ekzemploj de la uzataj terminoj estas *O-vorto* anstataŭ "substantivo" kaj "rolvorteto" anstataŭ "prepozicio". Tiuj novspecaj gramatikaj terminoj aldone pli taŭgas por priskribi Esperanton ol la tradiciaj terminoj. Ekzemple, laŭ la tradiciaj terminaro, la vortoj "tiu", "ambaŭ" kaj "ties" estus adjektivoj, sed ili kondutas tre malsame al la adjektivoj finiĝantaj per "a"; la termino *A-vorto* kungrupigas vortojn, kiuj kondutas simile.

La libro difinas sin kiel konserveman verkon, kiu multloke defendas la Fundamentan kaj Zamenhofan lingvaĵon kontraŭ diversaj reformemaj ideoj kaj uzoj, sed ĝi ankaŭ prezentas modernajn uzojn kaj evoluojn, eĉ tiajn, kiujn iuj eble opinias tro drastaj.

La unua papera eldono, de 2006.
PMEG estas ĉefe praktika lernilo, do ĝi ne celas esti teoria verko por lingvistoj, male de la Plena Analiza Gramatiko, kiun oni taksis la plej granda esplora projekto pri Esperanta gramatiko ĝis la eldono de PMEG.

Paperaj eldonoj
---------------

De 1995 ĝis 2006, PMEG ekzistis nur en interreto, sed ekde 2006 ankaŭ aĉeteblas la papera versio, eldonita de Esperanto‑USA. En 2020 E@I, kunlabore kun La Ranetoj, publikigis novan paperan eldonon. La unua eldono (nun elĉerpita) aperis en 2005. Ĝin eldonis Esperanto-Ligo por Norda Ameriko, nun nomata Esperanto-USA.

Vidu ankaŭ
----------

* Detala Gramatiko de Esperanto

Referencoj
----------

1. ↑   Nova Pomego estos eĉ pli korekta. *Libera Folio* (2016-05-27). Arkivita el la originalo je 2016-05-27. Alirita 2016-06-03.
2. ↑  DESMET', Petro.  La unua Zamenhof‑monumento de la 21a jarcento: dika Pomego!. *Monato*, p. 5 (2006). Alirita 2016-07-02.
3. ↑  Broadribb, Donald (2000). "Monato". Alirita je 2016-06-26.
4. ↑  Kris, Alen (2006). "Amaraj provoj", *La Ondo de Esperanto.* (2006 №11 (145)).  Alirita 2016-06-26..
5. ↑  Wennergren, Bertilo.  La gramatikaj terminoj en PMEG (2006-11-28). Arkivita el la originalo je 2016-04-10. Alirita 2007-12-17.
6. ↑  Wennergren, Bertilo.  (2020) "Enkonduko", *PMEG 2020*. E@I. ISBN 978-91-970515-3-8.
7. ↑  Sutton, Geoffrey.  (2008) *Concise Encyclopedia of the Original Literature of Esperanto, 1887-2007*. Mondial, p. 172. ISBN 978-1-59569-090-6.
8. ↑  Dorcas, Filipo.  PMEG is available now! (angle). Esperanto‑USA (2006). Arkivita el la originalo je 2016-04-17. Alirita 2021-08-18.

Eksteraj ligiloj
----------------

* Kategorio Plena Manlibro de Esperanta Gramatiko en la Vikimedia Komunejo (Multrimedaj datumoj)



|  |  |
| --- | --- |
| Portala ikono | Portalo pri Lingvo |
| Portala ikono | Portalo pri Esperanto |

* Oficiala retejo
* Katalogo de Heredaĵbiblioteko Hendrik Conscience : entajpu la vortojn "plena manlibro".